《送陈景斋宰铅山》
宋代·袁说友

我昔曾为江左国，剩说鹅湖今壮邑。
频年官府苦催科，百里齐民犹珥笔。
男儿遇事难是图，猛士缚兽须于菟。
才高政不较难易，知公此去无趦趄。
嗟予仰韩如仰斗，公亦登门及予否。
为言饥饿六年中，两眼犹能记千首。

作者简介：（1140—1204）建宁建安人，流寓湖州，字起严，号东塘居士。孝宗隆兴元年进士。授溧阳主簿。历知池州、衢州、平江府，入为吏部尚书兼侍读。宁宗嘉泰三年，同知枢密院，进参知政事。罢以资政殿学士知镇江府。奉祠致仕。学问淹博，其疏奏多切时弊，诗文格调清新。任四川安抚使时，尝命属官辑蜀中诗文为《成都文类》。有《东塘集》。